
                                                                                                                                  Άλιμος, 19-9-2026
Η ΔΔΕ Δ΄ ΑΘΗΝΑΣ ΚΛΕΙΝΕΙ ΤΜΗΜΑΤΑ  
ΑΓΝΟΕΙ ΕΚΠΑΙΔΕΥΤΙΚΟΥΣ, ΓΟΝΕΙΣ ΚΑΙ ΜΑΘΗΤΕΣ

ΝΕΑ ΚΙΝΗΤΟΠΟΙΗΣΗ τη ΔΕΥΤΕΡΑ 21/9, στις 8:30 π.μ. στη ΔΔΕ Δ΄ ΑΘΗΝΑΣ 

μαζί τις Ενώσεις και τους Συλλόγους γονέων 
Η ΕΛΜΕ ΝΟΤΙΑΣ ΑΘΗΝΑΣ ΠΡΟΚΗΡΥΣΣΕΙ ΣΤΑΣΗ ΕΡΓΑΣΙΑΣ 8:00–11:00 π.μ.
Η μαζική κινητοποίηση στη ΔΔΕ Δ΄ Αθήνας έστειλε ξεκάθαρο μήνυμα: δεν αποδεχόμαστε τις συγχωνεύσεις και τα κλεισίματα τμημάτων, δεν αποδεχόμαστε να αντιμετωπίζονται οι μαθητές και τα σχολεία ως αριθμοί και η μόρφωση ως κόστος. Στη ΔΔΕ Δ΄ Αθήνας βρέθηκαν μαζικά εκπαιδευτικοί, γονείς και μαθητές. Παρουσιάστηκε η πραγματική κατάσταση που επικρατεί στα σχολεία μας, η τεράστια αναστάτωση που έχει ήδη προκαλέσει το κλείσιμο τμημάτων και ζητήθηκαν συγκεκριμένες απαντήσεις για τις απαράδεκτες αποφάσεις της Διοίκησης. Απαιτήσαμε την άμεση ανάκληση των αποφάσεων για το κλείσιμο και τη συγχώνευση των τμημάτων, την παραμονή όλων των τμημάτων που είχαν εγκριθεί και λειτουργούν και την αποκατάσταση των προβλημάτων που έχουν δημιουργηθεί στις τοποθετήσεις των εκπαιδευτικών.
Η Διευθύντρια Εκπαίδευσης, αντί να δώσει ουσιαστικές απαντήσεις στα συγκεκριμένα ζητήματα που τέθηκαν από εκπαιδευτικούς, γονείς και μαθητές, επανέλαβε τη νομοθεσία και τις διοικητικές ρυθμίσεις, απαξιώνοντας στην πράξη τις εύλογες επισημάνσεις των εκπαιδευτικών και την πραγματικότητα που βιώνουν καθημερινά τα σχολεία.

Η εικόνα αυτή προκαλεί αγανάκτηση. Δεν θα δεχτούμε να αντιμετωπίζεται η εκπαιδευτική διαδικασία ως ένας απλός υπολογισμός σε ένα excel.

Αλγεινή εντύπωση προκάλεσε και η παρουσία πολυάριθμης αστυνομικής δύναμης στον χώρο της Διεύθυνσης κατά το τέλος της κινητοποίησης. Την ώρα που εκπαιδευτικοί, γονείς και μαθητές διεκδικούν το αυτονόητο, δηλαδή σχολεία που να ανταποκρίνονται στις μορφωτικές ανάγκες των παιδιών, η απάντηση δεν μπορεί να είναι η αστυνομική παρουσία.

Και ενώ η κινητοποίηση βρισκόταν σε εξέλιξη, η Διοίκηση συνέχισε το ίδιο «έργο». Όπως είχαμε προειδοποιήσει, μετά τα 17 τμήματα των Γυμνασίων, νέα κλεισίματα τμημάτων ανακοινώθηκαν, αυτή τη φορά σε Γενικά Λύκεια. Η εξέλιξη αυτή επιβεβαιώνει ότι δεν πρόκειται για μεμονωμένες διοικητικές αποφάσεις, αλλά για μια συνολική κατεύθυνση περιορισμού των τμημάτων, ανεξάρτητα από τις πραγματικές ανάγκες των σχολείων.

Απαντάμε δυναμικά, συσπειρωνόμαστε στα σωματεία μας και δυναμώνουμε τον συλλογικό μας αγώνα. Η ΟΛΜΕ, στηρίζοντας έμπρακτα τις κινητοποιήσεις μας, έχει ήδη παρέμβει στην Περιφερειακή Διεύθυνση Εκπαίδευσης Αττικής, μεταφέροντας τα δίκαια αιτήματα των εκπαιδευτικών, των γονιών και των μαθητών και απαιτώντας να σταματήσουν οι καταργήσεις και οι συγχωνεύσεις τμημάτων και να αποκατασταθούν οι συνέπειες των αποφάσεων της ΔΔΕ Δ΄ Αθήνας. 
Καλούμε σε νέα μαζική κινητοποίηση στη ΔΔΕ Δ΄ Αθήνας, μαζί με τις Ενώσεις και τους Συλλόγους γονέων, τη Δευτέρα 21/9 στις 8:30 π.μ. Για τις ώρες αυτές η ΕΛΜΕ Νότιας Αθήνας προκηρύσσει στάση εργασίας από τις 8:00 έως τις 11:00 π.μ.
Απαιτούμε:
· Να ανακληθούν τώρα όλες οι αποφάσεις για το κλείσιμο και τη συγχώνευση τμημάτων.
· Να μην κλείσει κανένα νέο τμήμα στα Γυμνάσια και στα Γενικά Λύκεια.
· Να μειωθεί ο αριθμός των μαθητών ανά τμήμα, με 20 μαθητές στα τμήματα Γενικής Παιδείας και 15 στα τμήματα προσανατολισμού.
· Να ληφθούν υπόψη οι ιδιαίτερες μαθησιακές ανάγκες και οι ανάγκες των μαθητών με αναπηρία.
· Να εξασφαλιστούν ασφαλείς και ανθρώπινες συνθήκες διδασκαλίας.
· Να αποκατασταθούν όλες οι αδικίες στις τοποθετήσεις των εκπαιδευτικών.
· Να καλυφθούν όλα τα πραγματικά εκπαιδευτικά κενά με μαζικούς μόνιμους διορισμούς.
ΚΑΤΩ ΤΑ ΧΕΡΙΑ ΑΠΟ ΤΑ ΣΧΟΛΕΙΑ ΜΑΣ!
ΟΙ ΜΑΘΗΤΕΣ ΜΑΣ ΔΕΝ ΕΙΝΑΙ ΑΡΙΘΜΟΙ – Η ΜΟΡΦΩΣΗ ΔΕΝ ΕΙΝΑΙ ΚΟΣΤΟΣ!
ΔΕΥΤΕΡΑ 21/9, 8:30 π.μ. – ΟΛΟΙ ΚΑΙ ΟΛΕΣ ΣΤΗ ΔΔΕ Δ΄ ΑΘΗΝΑΣ

